3. การประกอบธุรกิจของแต่ละสายผลิตภัณฑ์

3.1 ธุรกิจธนาคารพาณิชย์

1)  ธุรกิจสินเชื่อเช่าซื้อรายย่อย ให้บริการในด้านต่างๆ ดังนี้

    1.  สินเชื่อเช่าซื้อรถยนต์ ธนาคารให้บริการสินเชื่อเช่าซื้อรถยนต์ทุกประเภท
        ไม่ว่าจะเป็นรถใหม่และรถใช้แล้ว ด้วยการอนุมัติที่รวดเร็วทันใจ
        อัตราดอกเบี้ยและระยะเวลาผ่อนชำระที่เหมาะสม
        โดยผู้เช่าซื้อสามารถเลือกโปรแกรมการจ่ายเงินดาวน์และระยะเวลาผ่อนชำระได้

    2.  สินเชื่อส่วนบุคคล
        ธนาคารให้บริการสินเชื่อส่วนบุคคลเพื่อเป็นการเสริมสภาพคล่องแก่ลูกค้าเช่าซื้อรถยนต์ที่มีประวัติการผ่อนชำระดี
        ผู้กู้สามารถรับเงินได้อย่างรวดเร็ว

    3.  สินเชื่อรถยนต์เพื่อเงินสด ธนาคารให้สินเชื่อเพื่อเสริมสภาพคล่องกับผู้มีรถยนต์ทั่วไป
        โดยลูกค้าสามารถนำรถกลับไปใช้ได้ตามปกติ

    4.  การประมูลรถยนต์ใช้แล้ว
        ธนาคารจัดให้มีการประมูลรถยนต์ใช้แล้วจากลูกค้าของธนาคารในทุกสัปดาห์
        โดยจัดที่ศูนย์ประมูลรถยนต์ (บางนา-ตราด ก.ม.8) และในสาขาทั่วประเทศ
        โดยธนาคารจัดเตรียมรถยนต์ที่จะเข้าประมูลจำนวนมากเพื่อให้เกิดความหลากหลาย
        และบริการด้านรถยนต์ เช่น บริการต่อภาษีรถยนต์ประจำปี
        บริการด้านการขออนุญาตเกี่ยวกับรถยนต์

    5.  บริการด้านประกันภัย ซึ่งมีทั้งการประกันวินาศภัยได้แก่ ประกันภัยรถยนต์ทุกประเภท
        และประกันชีวิตในรูปแบบการคุ้มครองสินเชื่อรถยนต์
        อีกทั้งยังมีแผนที่จะขยายผลิตภัณฑ์ด้านประกันภัยเพิ่มขึ้นอาทิ ประกันอุบัติเหตุส่วนบุคคล
        ประกันคุ้มครองสินเชื่อบุคคล เป็นต้น

2)  ธุรกิจสินเชื่อพัฒนาโครงการที่อยู่อาศัย

  ธนาคารให้บริการด้านสินเชื่อเพื่อพัฒนาโครงการที่อยู่อาศัย
  ธนาคารให้บริการสินเชื่ออย่างครบวงจรแก่ผู้พัฒนาโครงการอสังหาริมทรัพย์
  เพื่อการอยู่อาศัยทุกรูปแบบ โดยมีขั้นตอนการพิจารณาที่รวดเร็ว
  ให้วงเงินที่ตรงตามความต้องการของผู้ประกอบการ
  กำหนดรูปแบบการผ่อนชำระคืนที่สอดคล้องกับรายได้จากการพัฒนาโครงการ
  มีทีมงานที่พร้อมให้คำปรึกษาทางด้านการเงิน

3)  ธุรกิจสินเชื่อธุรกิจ

  ธนาคารให้บริการสินเชื่อสำหรับธุรกิจที่มีศักยภาพ
  โดยลูกค้าธนาคารจะได้รับการพิจารณาและให้คำตอบอย่างรวดเร็ว
  การสนับสนุนด้านเงินทุนหมุนเวียนในวงเงินสูงสุด และการผ่อนชำระคืนที่สอดคล้องกับรายได้
  ธุรกิจที่ธนาคารมุ่งให้การสนับสนุนได้แก่ ธุรกิจด้านรถยนต์เช่น ตัวแทนจำหน่ายรถยนต์
  เต็นท์รถมือสอง ธุรกิจให้เช่าที่พักอาศัย เช่น อพาร์ตเมนท์ ธุรกิจด้านขนส่ง ธุรกิจด้านบรรจุภัณฑ์
  และธุรกิจด้านสิ่งพิมพ์ เป็นต้น

4)  ธุรกิจเงินฝาก

  ธนาคารให้บริการเงินฝากที่หลากหลาย
  ไม่ว่าจะเป็นบัญชีเงินฝากออมทรัพย์และบัญชีกระแสรายวันแบบมีดอกเบี้ยตามขั้นบันได
  ซึ่งบัญชีทั้งสองสามารถเชื่อมโยงกันได้โดยขอใช้บริการการตั้งโอนบัญชีอัตโนมัติที่สาขาธนาคาร
  (Sweep In-Out) ผู้ฝากยังสามารถเลือกออมด้วยเงินฝากประจำทั้งระยะสั้นและระยะยาว
  หรือเลือกรูปแบบการออมได้ทั้งที่เป็นสมุดคู่ฝาก และเป็นประเภทใบรับฝากประจำ
  (Certificate of Deposit) หรือเลือกออมแบบได้ผลตอบแทนสูง อาทิเช่น ตั๋วแลกเงิน
  นอกจากนั้นธนาคารยังเสนอผลิตภัณฑ์
  คุ้มครองชีวิตที่จะช่วยสร้างหลักประกันความมั่นคงทางการเงิน
  ด้วยผลประโยชน์ด้านการคุ้มครองชีวิต การออมเงินและสิทธิทางภาษี

5)  ธุรกิจบริหารหนี้

  ให้บริการทรัพย์สินรอขาย ธนาคารมีทรัพย์สินรอการขายหลายรูปแบบ เช่น บ้านเดี่ยว ทาวน์เฮ้าส์
  ที่ดิน อาคารพาณิชย์ อาคารสำนักงาน ทั้งสำหรับผู้ที่ต้องการที่พักอาศัย หรือเพื่อการลงทุน
  โดยผู้สนใจสามารถติดต่อผ่าน Call Center 02-680-3420-1 หรือ www.kkasset.com
  เพื่อค้นหาทรัพย์สินตามประเภทของทรัพย์ ทำเล เนื้อที่ หรือช่วงราคา ได้ตามความต้องการ
  นอกจากนั้น ยังมีบริการคำนวณอัตราการผ่อนชำระแบบอัตโนมัติ
  สำหรับอำนวยความสะดวกให้กับท่านที่ต้องการทราบวงเงินสินเชื่อเบื้องต้น

3.2 ธุรกิจของบริษัทหลักทรัพย์

1)  การเป็นนายหน้าซื้อขายหลักทรัพย์

  บริษัทหลักทรัพย์ เกียรตินาคิน จำกัด เป็นสมาชิกตลาดหลักทรัพย์แห่งประเทศไทย หมายเลข 19
  (โบรกเกอร์ เบอร์ 19) ให้บริการเป็นนายหน้าซื้อขายหลักทรัพย์
  ให้แก่ลูกค้าทั้งชาวไทยและต่างประเทศ มีทั้งลูกค้าทั่วไป และลูกค้าสถาบัน
  ให้บริการซื้อขายหลักทรัพย์ทั้งในระบบซื้อขายผ่านเจ้าหน้าที่การตลาด
  (ส่งคำสั่งซื้อขายผ่านห้องค้าหลักทรัพย์) ซึ่งมีทั้งประเภทบัญชีเงินสดและบัญชีมาร์จิ้น (ระบบ
  Credit Balance) และในระบบอินเตอร์เน็ต (Internet Trading Account)

2)  การเป็นที่ปรึกษาการลงทุน

  ทำหน้าที่เป็นที่ปรึกษา
  ศึกษาความเหมาะสมและให้คำแนะนำแก่ลูกค้าในการนำหลักทรัพย์เช่นหุ้นสามัญ
  เข้าจดทะเบียนในตลาดหลักทรัพย์แห่งประเทศไทยและตลาดรองอื่นๆ
  รวมถึงการแสวงหาบริษัทอื่นมาเป็นผู้ร่วมค้า (Joint venture partners)
  และการควบรวมกิจการ (Merger & Acquisition)

3)  การจัดจำหน่ายหลักทรัพย์

  บริษัทหลักทรัพย์ เกียรตินาคิน จำกัด
  ให้บริการด้านการจัดจำหน่ายและรับประกันการจำหน่ายหลักทรัพย์ (หุ้นสามัญ หุ้นบุริมสิทธิ หุ้นกู้
  ใบสำคัญแสดงสิทธิ หน่วยลงทุนในกองทุนรวม ฯลฯ)
  ให้แก่บริษัทผู้ออกหลักทรัพย์เพื่อกระจายหลักทรัพย์ให้แก่นักลงทุนทั่วไป

4)  การเป็นตัวแทนขายและรับซื้อคืนหน่วยลงทุน

  บริษัทหลักทรัพย์ เกียรตินาคิน จำกัด
  ได้ทำการจัดสรรทางเลือกในการลงทุนผ่านกองทุนรวมซึ่งเป็นอีกทางเลือกหนึ่งให้กับผู้ลงทุนโดยการทำหน้าที่เป็นตัวแทนขายและรับซื้อคืนหน่วยลงทุนของกองทุนต่างๆ
  พร้อมทั้งให้บริการการให้คำปรึกษาทางการลงทุนโดยผู้วางแผนการ ลงทุนระดับหนึ่ง
  (Investment Planner (IP))

5)  การเป็นตัวแทนซื้อขาย สัญญาซื้อขายล่วงหน้า

  บริษัทหลักทรัพย์ เกียรตินาคิน จำกัด
  ได้รับอนุญาตให้ประกอบธุรกิจเป็นตัวแทนซื้อขายสัญญาซื้อขายล่วงหน้าจากสำนักงาน กลต.
  และเป็นสมาชิกของตลาดอนุพันธ์และสำนักหักบัญชี โดยได้เปิดให้บริการซื้อขายผ่านตลาดอนุพันธ์
  (TFEX) ตั้งแต่ปี 2549

2. ธุรกิจและสภาวะการแข่งขัน

ธุรกิจธนาคาร

[]

สินทรัพย์รวม

สิ้นปี 2551 ธนาคารพาณิชย์ของไทยมีอยู่จำนวน 18 แห่ง
ในจำนวนนั้นเป็นธนาคารเพื่อรายย่อยจำนวน 4 แห่งมีสินทรัพย์รวมเท่ากับ 8.8 ล้านล้านบาท
ขยายตัวเพิ่มขึ้น จากปีก่อนหน้าร้อยละ 11.5 โดยธนาคารพาณิชย์ขนาดใหญ่
(สัดส่วนสินทรัพย์มากกว่าร้อยละ 10) มีอยู่ 4 ธนาคาร สินทรัพย์รวมกัน 5.5 ล้านล้านบาท
คิดเป็นสัดส่วนสูงที่สุดร้อยละ 63.0 ของระบบ ขยายตัวเพิ่มขึ้นจากปีก่อนหน้าร้อยละ 11.7

ธนาคารพาณิชย์ขนาดกลาง (สัดส่วนสินทรัพย์มากกว่าร้อยละ 3 แต่ต่ำกว่า 10) มีอยู่ 5 ธนาคาร
สินทรัพย์รวมกัน 2.4 ล้านล้านบาท คิดเป็นสัดส่วนร้อยละ 27.5 ของระบบ
ขยายตัวเพิ่มขึ้นจากปีก่อนหน้าร้อยละ 10.6 ที่เหลือเป็นธนาคารพาณิชย์ขนาดเล็ก
(สัดส่วนสินทรัพย์ต่ำกว่าร้อยละ 3) มีอยู่ 9 ธนาคาร สินทรัพย์รวมกัน 0.8 ล้านล้านบาท
คิดเป็นสัดส่วนเพียงร้อยละ 9.6 ของระบบ ขยายตัวเพิ่มขึ้นจากปีก่อนหน้าถึงร้อยละ 14.6

สิ้นปี 2551 ธนาคารซึ่งอยู่ในกลุ่มธนาคารขนาดเล็กมีสินทรัพย์รวมเท่ากับ 114,732 ล้านบาท
ขยายตัวเพิ่มขึ้นร้อยละ 31.5 ซึ่งสูงกว่าการขยายตัวของระบบ ธนาคารมีสินทรัพย์สูงสุดอยู่ในลำดับที่
13 สัดส่วนเท่ากับร้อยละ 1.3 ของระบบธนาคารพาณิชย์

[]

เงินให้สินเชื่อ

ในปี 2551 ธนาคารพาณิชย์ของไทยมีเงินให้สินเชื่อคงค้าง 6.2 ล้านล้านบาท ขยายตัวเพิ่มขึ้น
จากปีก่อนหน้าร้อยละ 11.2 โดยธนาคารพาณิชย์ขนาดใหญ่มีเงินให้สินเชื่อรวมกัน 4.0 ล้านล้านบาท
ขยายตัวร้อยละ 11.5 โดยขยายตัวสูงที่สุดในกลุ่ม และคิดเป็นสัดส่วนร้อยละ 65.1 ของสินเชื่อรวม
ธนาคารพาณิชย์ขนาดกลาง มีเงินให้สินเชื่อรวมกัน 1.6 ล้านล้านบาท ขยายตัวเพิ่มขึ้นร้อยละ 10.4
คิดเป็นสัดส่วนร้อยละ 26.0 ของสินเชื่อรวม และธนาคารพาณิชย์ขนาดเล็กมีเงินให้สินเชื่อรวมกัน
0.5 ล้านล้านบาท ขยายตัวร้อยละ 11.4 คิดเป็นสัดส่วนร้อยละ 8.9 ของสินเชื่อรวม
โดยประเภทธุรกิจการผลิตยังเป็นภาคที่มีสัดส่วนการให้สินเชื่อสูงสุดเท่ากับร้อยละ 23.0
ของสินเชื่อรวม ซึ่งมีแนวโน้มลดลงต่อเนื่องจากปีก่อนหน้าซึ่งมีสัดส่วนเท่ากับร้อยละ 24.0
เนื่องจากธนาคารพาณิชย์ขยายสินเชื่อในภาคอุปโภคบริโภคส่วนบุคคลมากขึ้น
ซึ่งเป็นการเพิ่มขึ้นของการให้สินเชื่อเพื่อการเช่าซื้อรถยนต์ สิ้นปี 2551
ธนาคารมีเงินให้สินเชื่อคงค้างเท่ากับ 80,563 ล้านบาท ขยายตัวเพิ่มขึ้น ร้อยละ 22.7
สูงกว่าระบบ และธนาคารมีเงินให้สินเชื่อคงค้างอยู่ในสัดส่วนร้อยละ 1.3 ของระบบธนาคารพาณิชย์

[]

[]

เงินรับฝาก

สิ้นปี 2551 ธนาคารพาณิชย์ของไทยมีเงินฝากเท่ากับ 6.5 ล้านล้านบาท ขยายตัวเพิ่มขึ้น
จากปีก่อนหน้าร้อยละ 10.1 โดยธนาคารพาณิชย์ขนาดใหญ่มีเงินฝากรวมกัน 4.3 ล้านล้านบาท
ขยายตัวร้อยละ 9.0 คิดเป็นสัดส่วนร้อยละ 65.1 ของเงินฝากรวม ธนาคารพาณิชย์ขนาดกลาง
มีเงินฝากรวมกัน 1.7 ล้านล้านบาทขยายตัวร้อยละ 9.5 คิดเป็นสัดส่วนร้อยละ 26.4
ของเงินฝากรวม และธนาคารพาณิชย์ขนาดเล็กมีเงินฝากรวมกัน 0.5 ล้านล้านบาท
ขยายเพิ่มขึ้นถึงร้อยละ 21.7 คิดเป็นสัดส่วนร้อยละ 8.4 ของเงินฝากรวม โดยในปี 2551
ภาวะอัตราดอกเบี้ยค่อนข้างผันผวน ธนาคารพาณิชย์มีการแข่งขันระดมเงินฝากที่เข้มข้น
มีการเสนอผลิตภัณฑ์เงินฝากประเภทต่างๆ กันด้วยอัตราดอกเบี้ยที่สูงเพื่อจูงใจผู้ฝากเงินค่อนข้างมาก
ผลจากสภาพคล่องในประเทศได้รับผลกระทบจากวิกฤติสถาบันการเงินที่เกิดขึ้นในต่างประเทศ

สิ้นปี 2551 ธนาคารมีเงินฝากเท่ากับ 71,156 ล้านบาท ขยายตัวเพิ่มขึ้นร้อยละ 72.0
ซึ่งสูงกว่าระบบ
เนื่องจากธนาคารมีการระดมเงินฝากเพื่อรองรับการขยายตัวของสินเชื่อที่ขยายตัวเพิ่มขึ้น อย่างมาก

[]

ส่วนของผู้ถือหุ้น

สิ้นปี 2551 ธนาคารพาณิชย์ของไทยมีส่วนของผู้ถือหุ้นรวมกัน เท่ากับ 0.8 ล้านล้านบาท
ขยายตัวเพิ่มขึ้นจากปีก่อนหน้าร้อยละ 9.8 โดยธนาคารพาณิชย์ขนาดใหญ่มีส่วนของผู้ถือหุ้นรวมกัน
0.5 ล้านล้านบาท ขยายตัวร้อยละ 9.9 คิดเป็นสัดส่วนร้อยละ 63.2 ของส่วนของผู้ถือหุ้นรวม
ธนาคารพาณิชย์ขนาดกลาง มีส่วนของผู้ถือหุ้นรวมกัน 0.2 ล้านล้านบาท ขยายตัวร้อยละ 8.2
คิดเป็นสัดส่วนร้อยละ 26.3 ของส่วนของผู้ถือหุ้นรวม
และธนาคารพาณิชย์ขนาดเล็กมีส่วนของผู้ถือหุ้นรวมกันเท่ากับ 0.1 ล้านล้านบาท
ขยายตัวเพิ่มขึ้นร้อยละ 13.7 คิดเป็นสัดส่วนร้อยละ 10.4 ของส่วนของผู้ถือหุ้นรวม
การเพิ่มขึ้นของส่วนของผู้ถือหุ้นเป็นผลมาจากผลประกอบการที่ดีขึ้นทำให้มีกำไรสะสมที่เพิ่มขึ้น

สิ้นปี 2551 ธนาคารมีส่วนของผู้ถือหุ้นเท่ากับ 17.167 ล้านบาท ขยายตัวเพิ่มขึ้นร้อยละ 1.4
ต่ำกว่าระบบธนาคารพาณิชย์ โดยธนาคารมีส่วนของผู้ถือหุ้นอยู่ในสัดส่วนเท่ากับร้อยละ 2.1
ของระบบธนาคารพาณิชย์

[]

แนวโน้มการแข่งขันในอนาคต
คาดว่าธนาคารพาณิชย์ทั้งระบบจะเผชิญกับปัญหาสภาพคล่องที่จะลดลงจากเงินฝากและเงินลงทุนจากต่างประเทศที่เคลื่อนย้ายกลับประเทศที่มีปัญหาสถาบันการเงิน
ขณะที่สภาพคล่องในประเทศยังคงมีอยู่
เนื่องจากธนาคารต่างชะลอการให้สินเชื่อเพื่อรอดูสถานะการณ์ความไม่แน่นอนด้านเศรษฐกิจและการเมือง
นอกจากนั้นธนาคารพาณิชย์จะต้องมีภาระการตั้งสำรองหนี้สูญมากขึ้น
พร้อมไปกับความเข้มงวดกับการบริหารความเสี่ยงที่จะเข้มงวดยิ่งขึ้นจากมาตรฐานบัญชี 39
ที่จะนำมาใช้ในปี 2553 นี้

ธุรกิจเช่าซื้อ

ในปี 2551
ยอดจำหน่ายรถยนต์ได้รับผลกระทบโดยตรงจากราคาน้ำมันที่ปรับตัวสูงขึ้นอย่างรวดเร็วในช่วงไตรมาสที่
2 โดยราคาน้ำมันดีเซลขายปลีกปรับสูงขึ้นเกือบถึงห้าสิบบาทต่อลิตร
ทำให้ยอดจำหน่ายรถที่ใช้น้ำมันดีเซลลดลงอย่างมาก
แม้ว่าสถานการณ์ราคาน้ำมันได้คลี่คลายดีขึ้นในช่วงไตรมาสที่ 4
ขณะที่ปัญหาด้านเศรษฐกิจและการเมืองยังคงไม่ชัดเจน
ส่งผลต่อความเชื่อมั่นของผู้บริโภคต่อรายได้ในอนาคต ทำให้ยอดจำหน่ายสินค้าคงทน
รวมถึงยอดจำหน่ายรถยนต์ลดลง โดยยอดจำหน่ายรถยนต์ในปี 2551 เท่ากับ 616,480 คัน
ลดลงจากปีก่อนหน้าที่มียอดจำหน่าย 632,042 คัน หรือลดลงร้อยละ 2.5
โดยรถยนต์นั่งมียอดจำหน่ายเท่ากับ 226,691 คัน เพิ่มขึ้นจากปีก่อนหน้าร้อยละ 32
ขณะที่ยอดจำหน่ายรถยนต์เชิงพาณิชย์มียอดจำหน่ายเท่ากับ 389,789 พันคัน ลดลงจากปีก่อนหน้า
ร้อยละ 15.2 ด้านปริมาณลูกหนี้เช่าซื้อคงค้างของธนาคารพาณิชย์ที่ประกอบธุรกิจเช่าซื้อสูงสุด 8
รายแรกพบว่ามีปริมาณลูกหนี้คงค้างเท่ากับ 556,222 ล้านบาท ขยายตัวเพิ่มขึ้นร้อยละ 29
ธนาคารธนชาตเป็นธนาคารที่มีส่วนแบ่งการตลาดสูงสุดเท่ากับร้อยละ 35.7 ลดลงจากปีก่อนหน้าที่มี
ส่วนแบ่งการตลาดร้อยละ 44.2 โดยธนาคารมีปริมาณลูกหนี้ เช่าซื้อขยายตัวร้อยละ 33.5
และมีปริมาณลูกหนี้สูงสุดเป็นอันดับ 5 ส่วนแบ่งการตลาดเท่ากับร้อยละ 10.3 เทียบกับร้อยละ 9.9
ในปีก่อนหน้า

[] แนวโน้มในปี 2552 คาดว่าปริมาณลูกหนี้เช่าซื้อจะยังคงขยายตัว
เนื่องจากผู้ประกอบการธนาคารพาณิชย์ใหญ่ๆ หลายแห่งยังให้ความสนใจที่จะดำเนินธุรกิจนี้
เนื่องจากผลตอบแทนและความเสี่ยงของธุรกิจยังอยู่ในเกณฑ์ที่น่าสนใจ
รวมถึงการมีฐานลูกค้ารายย่อยอยู่แล้วทำให้ง่ายต่อการขยายตลาด

ธุรกิจหลักทรัพย์

ในปี 2551 ที่ผ่านไป ผลจากวิกฤติการทางการเงินในสหรัฐอเมริกา ความขัดแย้งทางการเมือง
และเหตุการณ์ปิดสนามบินสุวรรณภูมิ ทำให้ภาวะธุรกิจหลักทรัพย์ในปี 2551 นั้นตกต่ำลงจากปี 2550
โดยดัชนีตลาดหลักทรัพย์ฯ (SET Index) ปิดในปี 2551 ที่ 449.96 จุด จุดสูงสุด 884.19 จุด
และมีจุดต่ำสุด 384.15 จุด ในขณะที่ปี 2550 นั้นดัชนี SET Index ปิดที่ 858.10 จุด
มีจุดสูงสุดอยู่ที่ 915.03 จุด และมีจุดต่ำสุดอยู่ที่ 616.75 จุด

ผลจากวิกฤติการทางการเงินในสหรัฐอเมริกา ทำให้สัดส่วนการซื้อขายของนักลงทุนต่างประเทศในปี
2551 ลดลงเหลือ ร้อยละ 29 จาก ร้อยละ 32 ในปี 2550 ในปี 2551
นั้นนักลงทุนสถาบันได้ทวีความสำคัญเพิ่มมากขึ้น โดยมีสัดส่วนการซื้อขายเพิ่มขึ้นมาเป็นร้อยละ 17
จากร้อยละ 14 ในปี 2550
ในขณะที่นักลงทุนในประเทศนั้นมีสัดส่วนการซื้อขายเพิ่มขึ้นเล็กน้อยเป็นร้อยละ 54 จากร้อยละ 53
ในปี 2550

โครงสร้างนักลงทุนในตลาดหลักทรัพย์ ปี 2551

[]

ตลาด MAI ในปี 2551 ดัชนีปิดที่ 162.93 จุด มีจุดสูงสุดอยู่ที่ 293.12 จุด และมีจุดต่ำสุดอยู่ที่
150.53 จุด โดยในปี 2550 นั้น ดัชนี MAI ปิดที่ 272.37 จุด มีจุดสูงสุดอยู่ที่ 306.64 จุด
และมีจุดต่ำสุดอยู่ที่ 175.61 จุด

มูลค่าการซื้อขาย ในปี 2551 นั้นมูลค่าการซื้อขายเฉลี่ยต่อวันในตลาด SET และตลาด MAI
รวมกันมีมูลค่า 16,118 ล้านบาทต่อวัน ลดลงร้อยละ 7.6 จากปี 2550 ที่มีมูลค่าการซื้อขายต่อวัน
17,436 ล้านบาทต่อวัน

ตลาด TFEX ในปี 2551 ถือได้ว่าเติบโตจากปี 2550 มาก โดยในปี 2551
นั้นมีการซื้อขายกันทั้งสิ้น 2.1 ล้านสัญญา เพิ่มขึ้นจากปี 2550 ถึงร้อยละ 74 จากที่มีการซื้อขายกัน
1.2 ล้านสัญญา นอกจากนี้แล้วในปี 2551 นี้ ตลาด TFEX ได้มีสินค้าใหม่เข้าทำการซื้อขาย คือ
SSF หรือ Single Stock Future

ในด้านการระดมทุนใน ตลาดหลักทรัพย์ฯ ถึงแม้ว่าในปี 2551 จะมีหุ้นที่เข้าระดมทุนเท่ากับในปี
2550 คือ 17 บริษัท แต่มูลค่าการระดมทุนกลับลดลงมากถึง 35% โดยในปี 2550 มีมูลค่าระดมทุน
4.1 หมื่นล้านบาท โดยเฉพาะ PTTAR ซึ่งเกิดจากการควบรวมของ ATC กับ RRC
ซึ่งมีมูลค่าหลังการควบรวมสูงถึง 3 หมื่นล้านบาท ส่วนในปี 2551 นั้น 17
บริษัทที่เข้าระดมทุนในตลาดหลักทรัพย์มีมูลค่าระดมทุนรวมกัน 2.7 หมื่นล้านบาท

แนวโน้มธุรกิจหลักทรัพย์ปี 2552

สำหรับปี 2552 จากการคาดการณ์ว่าภาวะเศรษฐกิจชะลอตัวจากวิกฤติการทางการเงินจะยังคงอยู่
ส่งผลให้ภาวะการซื้อขายในตลาดหลักทรัพย์ฯ จะปรับตัวลดลงจากปีก่อน จาก 16,118
ล้านบาทต่อวัน ลดลงเหลือประมาณ 14,000 ล้านบาทต่อวัน
โดยการลดบทบาทลงของนักลงทุนต่างประเทศจะทำให้ บริษัทหลักทรัพย์
ที่มีฐานเป็นนักลงทุนในประเทศนั้นจะเพิ่มส่วนแบ่งตลาดขึ้นมาได้ในปีนี้

งานวาณิชธนกิจนั้นจะยังคงซบเซาต่อเนื่องจากปีก่อน โดยเฉพาะทางด้านหุ้น IPO
โดยงานวาณิชธนกิจส่วนใหญ่ในปีนี้คาดว่าจะเน้นหนักไปในทางการเป็นที่ปรึกษาทางการเงิน
โดยเฉพาะงานทางด้านการควบรวม และการปรับโครงสร้างบริษัท

ตลาด TFEX คาดว่าจะเติบโตเพิ่มขึ้นได้จากปีก่อน เนื่องจากตลาด TFEX
นั้นสามารถใช้เป็นช่องทางการกระจายความเสี่ยงจากการลงทุนในตลาดหลักทรัพย์
ที่คาดว่าจะผันผวนมากในปีนี้ได้ นอกจากนี้ตลาด TFEX จะมีสินค้าใหม่เพิ่มขึ้น คือ Gold Future
ซึ่งน่าจะกระตุ้นการซื้อ-ขายในตลาด TFEX ได้อีกทางหนึ่ง